Diari Oficial de la Generalitat Valenciana


Sumari del DOGV 6219, del 04-03-2010 (2010/2277)

RESOLUCIÓ de 10 de febrer de 2010, de la presidenta de l'Institut Valencià de la Música, per la qual es convoquen subvencions per a l'adquisició i la reposició d'instruments musicals durant l'any 2010.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6219

Data del DOGV
:   04-03-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/2277


Data del document
:   10-02-2010

Organisme emissor
:   Institut Valencià de la Música

Tipus de document
:   Resolució

Correcció d'errades

Anàlisi jurídica

 Descriptors 

:   * Institut Valencià de la Música
    * ajuda pública

RESOLUCIÓ de 10 de febrer de 2010, de la presidenta de l'Institut Valencià de la Música, per la qual es convoquen subvencions per a l'adquisició i la reposició d'instruments musicals durant l'any 2010. [2010/2277]
La Llei 2/1998, de 12 de maig, Valenciana de la Música, crea l'Institut Valencià de la Música (IVM) com a ens públic adscrit a la Conselleria de Cultura i Esport que té com a objectiu la planificació, l'execució i la coordinació de la política cultural de la Generalitat en el camp de la música i en l'àmbit de les seues competències.
Entre les funcions que assigna la llei de creació a l'Institut Valencià de la Música per al compliment dels seus objectius, es troba, previst en l'article 45, el foment de les condicions i l'establiment dels mitjans que faciliten l'adquisició d'instruments musicals per associacions sense fins lucratius per a impulsar la producció i difusió musical en l'àmbit territorial de la Comunitat Valenciana.
La Conselleria de Cultura i Esport convoca les presents ajudes a través de l'Institut Valencià de la Música a fi de millorar la dotació d'instruments musicals i afavorir-ne la reposició en l'àmbit de les associacions musicals sense ànim de lucre, les entitats sense ànim de lucre dedicades a la difusió musical i les administracions públiques municipals que contribuïsquen a millorar l'oferta musical i la formació de qualitat dels músics valencians.
Per tot això, fent ús de la facultat que em conferix l'article 28.e de la Llei de la Generalitat 5/1983, de 30 de desembre, del Consell, i atenent el que disposa la Llei 38/2003, de 17 de novembre, General de Subvencions, resolc:
Primer
Convocar la concessió de subvencions, en règim de concurrència competitiva, per a l'adquisició i la reposició d'instruments musicals durant l'any 2010, i aprovar les bases per les quals es regix, així com el model de sol·licitud, que s'inclouen com a annexos I i II d'esta resolució.
Segon
L'import global màxim d'estes ajudes és de 109.510 euros i s'ha d'abonar a càrrec de la línia de subvenció SE000828, del capítol VII, del pressupost de l'Institut Valencià de la Música per a l'any 2010.
DISPOSICIONS FINALS
Primera
La directora gerent de l'Institut Valencià de la Música és l'òrgan competent per a l'ordenació i la instrucció del procediment de concessió de les subvencions, i se l'autoritza perquè dicte les resolucions que requerisca l'aplicació del que disposa la present convocatòria.
Segona
La present resolució produirà efectes el mateix dia que es publique en el Diari Oficial de la Comunitat Valenciana.
Segons el que disposen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es pot interposar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició ha d'interposar-se davant de la consellera de Cultura i Esport en el termini d'un mes a comptar des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 10 de febrer de 2010.- La presidenta de l'Institut Valencià de la Música: Trinidad María Miró Mira.
ANNEX I
Bases de la convocatòria publica per a la concessió de subvencions per a l'adquisició i la reposició d'instruments musicals per part de les associacions musicals sense ànim de lucre, les entitats sense ànim de lucre dedicades a la difusió musical i les administracions públiques municipals de l'àmbit territorial de la Comunitat Valenciana durant l'any 2010.
Primera. Objecte, import i nombre d'ajudes
1. La present convocatòria té com a objecte potenciar l'adquisició i la reposició d'instruments musicals que es realitzen durant l'any 2010.
2. Es podrà concedir un màxim de trenta set ajudes. L'import de la totalitat de les ajudes no podrà excedir els 109.510 euros previstos en la línia de subvenció SE000828 del pressupost de l'Institut Valencià de la Música per al 2010, amb el desglossament següent:
2.1. Per a associacions musicals sense ànim de lucre que formen part de la Federació de Societats Musicals de la Comunitat Valenciana (FSMCV), un nombre mínim de trenta ajudes, fins a completar la quantitat de 88.700?.
En cap cas l'import de qualsevol de les ajudes serà superior a 12.000 euros.
2.2. Per a administracions públiques municipals, per a la seua programació de difusió musical, i per a entitats sense ànim de lucre dedicades a la difusió musical, un nombre de set ajudes, fins a completar la quantitat de 20.810?.
L'import de les ajudes per a administracions públiques municipals en cap cas serà superior als 16.000 euros, i el corresponent a les entitats sense ànim de lucre no podrà superar els 12.000 euros.
Les quantitats no disposades de qualsevol dels apartats anteriors podran aplicar-se, si és necessari, als que resulten deficitaris, sense que se supere mai globalment la quantitat màxima de 109.510?.
3. L'import de les subvencions regulades en la present convocatòria en cap cas podrà ser d'una quantia que, aïlladament o en concurrència amb altres subvencions, ajudes, ingressos o altres recursos, supere el cost de l'adquisició subvencionada que ha de fer el beneficiari.
De la mateixa manera, els que hagen obtingut ajudes en qualsevol de les quatre convocatòries anteriors per a este mateix fi, també podran ser beneficiaris de les ajudes previstes en esta convocatòria, si bé la suma d'allò concedit en el període indicat i l'ajuda a percebre en el present exercici no podrà superar en cap cas l'import global màxim establit per a cada tipus d'ajuda en l'epígraf 2 d'esta base.
Segona. Beneficiaris
Dins dels límits pressupostaris i d'acord amb les condicions i els criteris que establixen les presents bases, poden obtindre estes ajudes les administracions públiques i les entitats i associacions sense ànim de lucre, radicades a la Comunitat Valenciana, que pretenguen adquirir instruments musicals objecte d'esta convocatòria durant l'any 2010 i que complisquen les característiques següents:
a) Administracions públiques municipals que siguen titulars d'una infraestructura musical com un auditori, un teatre, una casa de cultura, etc., on es programen habitualment espectacles de caràcter musical, per a l'adquisició d'instruments de tecla (orgue positiu, clavecí, piano de concert) amb destinació directa i permanent a eixa infraestructura i a les seues programacions de difusió musical.
b) Societats musicals que formen part de la Federació de Societats Musicals de la Comunitat Valenciana, per a l'adquisició de tota classe d'instruments destinats a la banda de música i l'escola de música i educands de què són titulars.
c) Entitats sense ànim de lucre dedicades a la difusió musical, com societats filharmòniques, associacions d'amics de la música, societats corals, agrupacions instrumentals, etc., que programen habitualment concerts, instruments amb destinació directa i permanent a la seua infraestructura i a les programacions de difusió musical que realitzen.
Els sol·licitants hauran d'acreditar en el termini assenyalat per a la presentació de sol·licituds que complixen els requisits establits en els punts 2 i 3 de l'article 13 de la Llei 38/2003, de 17 de novembre, General de Subvencions (BOE núm. 276, de 18 de novembre de 2003).
La dita acreditació s'ha d'efectuar en els termes que preveu l'article 13.7 de la mateixa llei, de conformitat amb el model de declaració que s'adjunta com a annex III.
Tercera. Casos exclosos
Queden exclosos d'esta convocatòria els casos següents:
a) Adquisicions d'instruments musicals per conservatoris oficials que tinguen com a titular la Generalitat, així com per qualsevol tipus d'organisme o ens públic que forme part de la Administració de la Generalitat.
b) Adquisició d'instruments musicals per conservatoris o escoles de música de caràcter municipal, així com per entitats sense ànim de lucre dedicades a l'ensenyança musical.
c) Aquelles adquisicions que no oferisquen o comprometen amb recursos propis o diferents dels que s'oferixen en esta convocatòria un percentatge mínim del 50% del pressupost de les despeses previstes.
d) Adquisició d'accessoris que no formen part de l'instrument que s'ha d'adquirir, llevat dels instruments de percussió.
Quarta. Sol·licituds
1. El termini de presentació de sol·licituds és de vint dies a comptar des de l'endemà de publicació de la present convocatòria en el Diari Oficial de la Comunitat Valenciana.
2. Les sol·licituds, dirigides a l'Institut Valencià de la Música, poden presentar-se a l'Institut Valencià de la Música, a la plaça de Viriat, s/n, 46661 València, a la Conselleria de Cultura i Esport, av. de Campanar, 32, 46713 València, a les Direccions Territorials de Cultura i Esport d'Alacant (c/ Carratalà, 47, 03776 Alacant), de Castelló de la Plana (av. del Mar, 23, 12129 Castelló de la Plana) i de València (plaça de Viriat, s/n, 46844 València), o utilitzant qualsevol dels mitjans previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú, justificant la data d'imposició de l'enviament a l'oficina de correus o de presentació al Registre i anunciant a l'Institut Valencià de la Música l'enviament de la sol·licitud, per mitjà de fax al núm. 790085894 o telegrama, el mateix dia, a l'efecte d'organització.
3. Les sol·licituds hauran d'omplir-se necessàriament de conformitat amb el model de l'annex II d'esta convocatòria, s'hauran d'acompanyar amb els documents o certificats, originals o fotocòpies degudament compulsades, a què es fa referència en cada capítol del model de l'annex II, i hauran de desplegar els punts següents:
a) Projecte detallat de l'adquisició per a la qual se sol·licita la subvenció, en què s'especifiquen marques, models i altres característiques tècniques rellevants de l'instrument o instruments que es pretenen adquirir.
b) Pressupost detallat de les despeses de l'adquisició.
c) Declaració de subvencions sol·licitades o concedides per altres organismes públics o privats per al mateix projecte d'adquisició. En el cas de no haver-ne sol·licitat o obtingut, s'hi haurà d'indicar «cap».
Igualment, declaració de les ajudes de minimis rebudes durant els dos exercicis fiscals anteriors i durant l'exercici fiscal en curs.
A més, les societats musicals federades i les entitats sense ànim de lucre també hauran de presentar els que figuren a continuació:
d) Declaració jurada dels recursos econòmics corresponents que, com a mínim, representen el 50% de la despesa prevista.
e) Declaració de l'acord, adoptat per l'òrgan de govern corresponent, en què s'aprova sol·licitar esta subvenció i es faculta el representant legal per a subscriure la petició.
Igualment, la sol·licitud haurà d'acompanyar-se amb la documentació següent:
- De caràcter general per a tots els sol·licitants:
f) Memòria d'activitats musicals dels dos anys anteriors.
g) Escrit en què es justifique la necessitat de l'instrument i l'ús a què serà destinat.
h) Inventari certificat d'instruments de l'entitat/administració pública/societat musical.
i) En el cas que el pressupost supere els 18.000- més IVA, com a mínim, tres propostes de pressupostos diferents pel total dels instruments de tres empreses subministradores.
j) Fotocòpia compulsada del NIF, CIF o NIE.
k) Declaració responsable de no incórrer en les prohibicions per a obtindre la condició de beneficiari segons el model de l'annex III.
- Per a les administracions públiques municipals:
l) Certificat de disponibilitat dels recursos econòmics corresponents que, com a mínim, representen el 50% de la despesa prevista, emés per l'òrgan competent.
m) Certificat de l'acord, adoptat per l'òrgan de govern corresponent, en què s'aprova sol·licitar esta subvenció i es faculta el president per a subscriure la petició.
- Per a les societats musicals federades o entitats sense ànim de lucre:
n) Per a les societats musicals federades, certificat expedit per la FSMCV que acredite la pertinença a la FSMCV. Per a les entitats sense ànim de lucre no adscrites a la FSMCV i dedicades a la difusió musical, còpia confrontada del document constitutiu. En ambdòs supòsits, document que acredite la representació.
o) Certificat de reconeixement d'entitat o establiment de caràcter social, que comporta l'exempció de l'IVA, expedit per l'Agència Tributària, en el cas de tindre esta consideració. En cas contrari, haurà de manifestar-ho.
p) Documentació acreditativa de trobar-se al corrent en les obligacions tributàries amb l'administració estatal i autonòmica i amb la Seguretat Social en el moment de finalització del termini de presentació de sol·licituds.
Queden exempts de presentar esta documentació els interessats que òmpliguen amb una x l'autorització indicada en la lletra j de l'annex II de la present convocatòria, fet que comportarà l'habilitació de l'Institut Valencià de la Música per a sol·licitar la documentació indicada.
4. Si la sol·licitud no inclou totes les dades exigides o hi falta documentació, es requerirà a l'interessat que corregisca estos defectes en el termini de deu dies, amb l'advertència que si no ho fa es considerarà que ha desistit de la seua petició, després de dictar la resolució corresponent en els termes de l'article 42 de la Llei 30/1992, segons disposa l'article 71.1 del mateix cos legal.
La correcció de la documentació haurà de presentar-se preferentment a l'Institut Valencià de la Música. En el cas de presentar-se per qualsevol altre mitjà o en qualsevol altre lloc dels previstos en la LRJPAC, haurà de comunicar-se a l'IVM, per mitjà de fax o telegrama, el mateix dia de la presentació.
En tot cas, la directora gerent de l'IVM podrà requerir als sol·licitants que proporcionen qualsevol informació aclaridora necessària per a gestionar la documentació.
Cinquena. Comissió avaluadora
Per a la valoració i selecció de les sol·licituds es constituirà una comissió avaluadora presidida per la directora gerent de l'IVM, que estarà integrada, a més, pel cap del Departament de Difusió i Ajudes, en qualitat de vicepresident, i per tres vocals nomenats per l'òrgan instructor, dos a proposta i en representació de la Federació de Societats Musicals de la Comunitat Valenciana i de la Federació Valenciana de Municipis i Províncies, respectivament, i un tercer expert en instruments musicals. Hi actuarà com a secretari, amb veu i sense vot, un administratiu de l'IVM.
Sisena. Criteris de prioritat. Puntuació mínima exigida. Determinació de l'import de les subvencions
1. Amb caràcter general, per a l'elaboració de la seua proposta, la comissió avaluadora tindrà en compte els criteris següents, amb la ponderació que s'establix a continuació:
A). Projecte de l'adquisició de què es tracte, per al 2009: fins a un màxim de 75 punts.
Es valoraran els aspectes que figuren a continuació, amb el desglossament següent:
A.1) Característiques tècniques dels instruments que s'han d'adquirir; adequació de l'adquisició a l'inventari de l'entitat i valoració de la necessitat i l'ús a què es destina l'adquisició; fins a un màxim de 35 punts.
A.2) Capacitat organitzativa del peticionari. A este efecte, per a la valoració haurà d'aportar la memòria d'activitats musicals dels dos anys anteriors; fins a un màxim de 15 punts.
A.3) Per a les administracions públiques municipals i les entitats sense ànim de lucre no adscrites a la FSMCV, es valorarà: el nivell artístic de les entitats sol·licitants, el nombre de socis, etc.; fins a un màxim de 15 punts.
Per a les societats musicals adscrites a la FSMCV, es valoraran els criteris de participació federal establits per la FSMCV; fins a un màxim de 15 punts. A este efecte, i per a la consideració per part de la comissió avaluadora, s'haurà de sol·licitar un certificat a la FSMCV on consten les valoracions fetes pels òrgans competents de la Federació, que s'incorporarà a l'acta corresponent.
A.4) Impacte social del projecte, que es justificarà en l'escrit de necessitat de l'adquisició i l'ús a què es destinarà l'instrument; fins a un màxim de 10 punts.
B). Interés cultural del projecte d'adquisició: fins a un màxim de 25 punts.
En este apartat, es podrà valorar l'adequació a la realitat sociocultural i la situació econòmica del territori on estiga residenciada l'Entitat, Societat Musical o Administració Pública Municipal que realitze l'adquisició proposada, sempre que puga tindre un impacte generador de noves iniciatives culturals, afavorir el desenvolupament local o potenciar l'atracció turística.
Per a fer la baremació, la comissió avaluadora només podrà tindre en compte les dades aportades pels sol·licitants que hagen sigut degudament justificades mitjançant el suport documental exigit en esta convocatòria.
2. La proposta que eleve la comissió baremadora no podrà incloure cap projecte que no haja obtingut una puntuació mínima de 85 punts.
3. Per a la determinació de l'import de les subvencions, es tindrà en compte la puntuació total obtinguda per cada projecte en relació amb els criteris de prioritats que antecedixen i la seua ponderació. S'hi tindrà en compte, igualment, el pressupost de despeses de l'adquisició aportat pels sol·licitants amb les limitacions que establix la base primera, punt 2.
Setena. Resolució de la convocatòria
Basant-se en la proposta de concessió formulada per la comissió avaluadora, la directora gerent de l'Institut Valencià de la Música elevarà la proposta definitiva a la consellera de Cultura i Esport, en qualitat de presidenta de l'Institut Valencià de la Música, la qual resoldrà l'adjudicació de les subvencions convocades i en disposarà la publicació en el termini màxim de sis mesos comptats des de l'endemà de la publicació de la resolució de convocatòria en el Diari Oficial de la Comunitat Valenciana. La resolució inclourà una llista de suplents per ordre de prioritat i segons el tipus de beneficiari, als quals correspondrà l'ajuda en cas de possibles renúncies.
En el cas que la convocatòria no siga resolta en el termini previst anteriorment, es consideraran desestimades totes les sol·licituds.
Huitena. Publicació i notificació
La resolució de la convocatòria es publicarà en el Diari Oficial de la Comunitat Valenciana, al tauler d'anuncis i a la pàgina web de l'Institut Valencià de la Música. En tot cas, es notificarà als beneficiaris de conformitat amb el que preveu l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú.
Novena. Obligacions dels beneficiaris
1. Les institucions, entitats i associacions que obtinguen estes ajudes estan obligades a:
a) Comunicar per escrit a l'Institut Valencià de la Música l'acceptació de la subvenció en el termini dels deu dies següents al de la recepció de la notificació de concessió i omplir la fitxa de manteniment de tercers que s'hi adjuntarà.
b) Fer l'adquisició d'acord amb el projecte d'adquisició presentat.
c) Comunicar a l'Institut Valencià de la Música qualsevol canvi que es produïsca en el programa definitiu de l'adquisició abans de fer-la, el qual haurà de ser aprovat expressament per la directora gerent.
d) Deixar constància en les publicacions periòdiques que edite l'associació, l'entitat o l'administració pública, segons els casos, del patrocini de la Generalitat - Institut Valencià de la Música en l'adquisició i/o reposició d'instruments.
Esta obligació s'aplicarà a partir de la recepció de la notificació de concessió de la subvenció.
e) Justificar la utilització de la subvenció en la forma que s'indica en la base deu i conservar els documents justificatius de l'aplicació dels fons rebuts per a poder justificar la despesa i poder atendre les actuacions de comprovació i control.
f) Comunicar a l'Institut Valencià de la Música les subvencions concedides per a este mateix fi i el seu import, i acreditar-ho amb una còpia de la notificació rebuda, així com altres ajudes, ingressos o recursos que financen l'adquisició per a la qual es va sol·licitar l'ajuda.
g) No cedir, ni vendre, tant de manera onerosa com gratuïta, durant la seua vida musical, l'instrument adquirit amb l'ajuda obtinguda.
En el cas de la reposició d'instruments en desús a través de les ajudes d'esta convocatòria, s'haurà d'informar l'Institut Valencià de la Música de la destinació prevista, les característiques tècniques i l'antiguitat, per si de cas l'instrument o instruments resultaren d'interés per a una col·lecció institucional o per a la cessió a organismes no governamentals que cooperen en programes de desenvolupament, tant a Espanya com a la resta del món.
Després de la valoració corresponent dels instruments en desús que hagen sigut reposats, s'acordaran amb l'entitat interessada les actuacions procedents per a la cessió.
2. L'incompliment de qualsevol dels requisits i obligacions estipulats en la present convocatòria, així com la infracció provada d'alguns dels seus punts, anul·laran la concessió de la subvenció i obligaran al reintegrament en els casos previstos en l'article 37 de la Llei General de Subvencions.
3. Són també obligacions dels beneficiaris d'estes ajudes les que amb caràcter general s'establixen en l'article 14 de la Llei General de Subvencions.
Deu. Justificació i pagament de les ajudes
1. El pagament d'estes subvencions s'efectuarà d'una sola vegada, per mitjà de transferència bancària al compte indicat en la fitxa de manteniment de tercers que s'omplirà amb l'acceptació de l'ajuda, sempre que l'adquisició s'haja fet d'acord amb el projecte d'adquisició presentat i es justifiquen correctament les despeses ocasionades per l'activitat subvencionada.
2. La justificació de la subvenció requerirà la presentació per part del beneficiari dels documents següents:
a) Declaració d'ingressos i despeses produïts en l'adquisició objecte de l'ajuda.
b) Compte justificatiu:
b.1) Justificants originals -factures, fins i tot electròniques, i qualsevol altre document de valor probatori de la despesa efectuada- per a ser estampillats pel departament de gestió i tornats posteriorment als interessats.
b.2) Justificants dels pagaments relatius a les despeses per a les quals es va concedir la subvenció segons el que establix la legislació vigent, per un import del doble de la subvenció concedida.
No es podrà incloure com a despesa subvencionable l'import de l'IVA deduïble quan el beneficiari estiga obligat a fer la declaració d'este impost, i, per tant, la quantitat que podrà imputar-se com a despesa és la corresponent a la base imposable dels justificants o factures.
c) Acta de recepció dels instruments que s'adquirisquen, firmada amb la conformitat del representant legal de l'entitat o administració i de l'empresa subministradora.
Estos documents es presentaran davant de l'Institut Valencià de la Música en un termini no superior a un mes des de la recepció conforme de l'instrument, i en tot cas fins al 17 de desembre del 2010. A partir d'este dia, el crèdit pressupostari quedarà anul·lat i es perdrà el dret a cobrar l'ajuda concedida.
Onze. Altres disposicions
1. L'Institut Valencià de la Música exigirà el reintegrament de les quantitats percebudes en els casos previstos en l'article 37 de la Llei General de Subvencions
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
Si l'alteració de les condicions del projecte d'adquisició subvencionat en significa una reducció, la modificació serà proporcional a la minoració efectuada.
Per al cas de l'obtenció d'ajudes concurrents que siguen compatibles, la modificació només es produirà si la suma de les ajudes supera el cost de l'adquisició subvencionada, i en este cas es minorarà la quantitat que excedisca el cost final de l'activitat.
3. De les economies que puguen produir-se per l'aplicació d'allò indicat en la present base, se'n podrà disposar, mitjançant una nova resolució de la presidenta de l'Institut Valencià de la Música, atenent en primer lloc el dret prioritari dels suplents a què es referix la base setena d'esta convocatòria, i incrementant, si és possible, la quantitat concedida a algun dels beneficiaris o incloent-ne d'altres inicialment exclosos; en este cas es podran superar els límits establits en la base primera.
4. Estes ajudes són compatibles amb altres ajudes, subvencions, ingressos o recursos per a la mateixa finalitat, procedents de qualsevol administració o ens públic o privat, nacionals, de la Unió Europea o d'organismes internacionals, sense que, aïlladament o en conjunt, superen el cost de l'activitat subvencionada.
Dotze. Compliment dels articles 3.4 i 7.4 del Decret 147/2007, del Consell
1. Les ajudes concedides mitjançant esta resolució no necessiten ser notificades a la Comissió Europea, perquè no complixen tots els requisits de l'apartat 1 de l'article 107 del Tractat CE, ja que s'acullen al règim de minimis i pel seu import no suposen un falsejament de la competència que afecte els intercanvis comercials entre els estats membres.
2. En cap cas estes ajudes podran superar l'import màxim total per beneficiari de 200.000- durant un període de tres exercicis fiscals, ni individualment ni com a resultat de l'acumulació amb altres ajudes de minimis concedides al mateix beneficiari, d'acord amb el que establix el Reglament CE núm. 1998/2006 de la Comissió.
3. Sense perjuí d'allò dit anteriorment, serà possible l'acumulació d'un altre tipus d'ajudes per a la mateixa acció subvencionada, llevat que l'acumulació conduïsca a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.